**Περιεχόμενα της εργασίας**

Η εργασία σας θα πρέπει να περιλαμβάνει τα παρακάτω:

**Ένταξη του συγκεκριμένου συνόλου στο ιστορικό του πλαίσιο**: δηλαδή θα πρέπει να αναφερθούν οι ιστορικές συνθήκες της δημιουργίας και εξέλιξης του ιστορικού συνόλου που θα δοθεί από τον καθηγητή.

**Ένταξη του συγκεκριμένου συνόλου στο αρχιτεκτονικό του πλαίσιο, με αναφορά των γενικότερων αρχιτεκτονικών τύπων, χαρακτηριστικά παραδείγματα αυτών των τύπων και ποιες ιδιαιτερότητες έχει το θέμα σας σε σχέση με τα γενικά χαρακτηριστικά των αρχιτεκτονικών του τύπων**: δηλαδή, αναφορά στην ιστορική αρχιτεκτονική της περιοχής, χαρακτηριστικά παραδείγματα τέτοιων συνόλων και ποιες ιδιαιτερότητες έχει το δικό σας σύνολο σε σχέση με τα άλλα ομοειδή σύνολα.

**Αξία του συγκεκριμένου συνόλου:** ποιοι λόγοι καθιστούν το θέμα της εργασίας άξιο μελέτης και άξιο διατήρησης, δηλαδή τι το καθιστά μνημείο. Τι προτείνετε για την αξιοποίησή του.

**Επισήμανση προβλημάτων του συνόλου (φθορές, αλλοιώσεις κλπ).**

**Παρουσίαση προτάσεων για την ανάπλαση του συνόλου και την εξάλειψη των προβλημάτων, με χειρόγραφα σκίτσα.**

**Τήρηση ορίου λέξεων**

Οι εργασίες θα πρέπει να έχουν γύρω στις 10.000 λέξεις, με σκοπό να μάθετε να γράφετε ένα επιστημονικό κείμενο με συγκεκριμένο όριο λέξεων, όπως συμβαίνει με τις δημοσιεύσεις σε επιστημονικά περιοδικά και με τις ανακοινώσεις σε συνέδρια. Η μη τήρηση του ορίου λέξεων θα έχει επιπτώσεις στη βαθμολογία. Οι σημειώσεις και η βιβλιογραφία δεν προσμετρώνται στην έκτασή της.

**Λογοκλοπή**

Πρέπει να γράφετε τις εργασίες σας εσείς προσωπικά, πράγμα που βεβαιώνετε με την ηλεκτρονική υποβολή σας. Δηλαδή, πρέπει να παρουσιάζετε με συγκρότηση, σαφήνεια και προσωπική διατύπωση τις απαντήσεις στα ερωτήματα της εργασίας. Επίσης, πρέπει να ασκείτε την κριτική σας ικανότητα: Να αξιολογείτε τα επιχειρήματα των πηγών και να εξάγετε δικές σας διαπιστώσεις και συμπεράσματα. Οι εργασίες δεν μπορεί να είναι συρραφές παραθεμάτων, ακόμη και όταν παρατίθενται οι πηγές των παραθεμάτων αυτών. Οι εργασίες πρέπει να γραφτούν με δικά σας λόγια. Η αντιγραφή κειμένων από άλλες πηγές συνιστά λογοκλοπή, που είναι ποινικό αδίκημα. Οι εργασίες που θα υποβληθούν θα ελεγχθούν με ειδικό λογισμικό και στην περίπτωση που ανιχνευθεί λογοκλοπή, θα απορριφθούν. Πρέπει να αναφέρετε πάντοτε τις πηγές σας, βιβλιογραφικές και διαδικτυακές, σύμφωνα με τις παρακάτω οδηγίες. Αναλυτικότερα, βλ. παρακάτω.

**Παρουσίαση εργασιών**

Οι εργασίες θα παρουσιάζονται σε διάφορα στάδια ολοκλήρωσης, κατά τη διάρκεια του εξαμήνου και στις ώρες του μαθήματος, σε ημερομηνίες που θα καθορίζονται από τον διδάσκοντα. Η παρουσίαση θα μετράει επί του συνολικού βαθμού. Για να παραδοθεί μία εργασία, θα πρέπει να έχει παρουσιαστεί σε αυτές τις ημερομηνίες.

**Η εργασία σας θα περιέχει υποσημειώσεις μέσα στο κείμενο και βιβλιογραφία και κατάλογο εικόνων στο τέλος.**

**Παράδειγμα κειμένου με υποσημειώσεις και βιβλιογραφία**

<http://library.tee.gr/digital/techr/2005/techr_2005_ii_1_2_27.pdf>

**Παράδειγμα βιβλιογραφίας και καταλόγου εικόνων**

**Βιβλιογραφία**

Λουκάκη Α., *Μεσογειακή Πολιτιστική Γεωγραφία και Αισθητική της Ανάπτυξης, Η περίπτωση του Ρεθύμνου*, Ινστιτούτο του Βιβλίου – Α. Καρδαμίτσα, Αθήνα, 2009.

Πλάντζος Δ., Η Τέχνη της Αρχαίας Ελλάδας. Από την κατάρρευση του μυκηναϊκού κόσμου έως τη ρωμαιοκρατία στο Παπαγιαννοπούλου Α., Πλάντζος Δ. & Σουέρεφ, Κ., *Τέχνες Ι: Ελληνικές Εικαστικές Τέχνες, Επισκόπηση Ελληνικής Αρχιτεκτονικής και Πολεοδομίας: Προϊστορική και Κλασική Τέχνη* (σσ. 213-290), ΕΑΠ, Πάτρα, 1999.

Σουέρεφ Κ. Ιδεολογικά Στοιχεία της Αρχαίας Ελληνικής Τέχνης στο Παπαγιαννοπούλου Α., Πλάντζος Δ. & Σουέρεφ, Κ., *Τέχνες Ι: Ελληνικές Εικαστικές Τέχνες, Επισκόπηση Ελληνικής Αρχιτεκτονικής και Πολεοδομίας: Προϊστορική και Κλασική Τέχνη* (σσ. 145-210), ΕΑΠ, Πάτρα, 1999.

Φιλιππίδης Δ., *Τέχνες Ι: Ελληνικές Εικαστικές Τέχνες, Επισκόπηση της Ελληνικής Αρχιτεκτονικής και Πολεοδομίας, Ιστορία της Ελληνικής Αρχιτεκτονικής και Πολεοδομίας,* Τόμος Δ΄, ΕΑΠ, Πάτρα, 2001.

**Ψηφιακές Πηγές (δικτυογραφία)**

Guimier-Sorbets Α.-Μ., Η παρουσία του Διονύσου στην ελληνική οικία: Ελληνιστικά Ψηφιδωτά, *Αρχαιολογία και Τέχνες, 113*, 36-45, 2009. Ανακτήθηκε από <https://www.archaiologia.gr/wp-content/uploads/2011/07/113-4.pdf> στις 5/11/2018

Μαζαράκης Α.Α., Αρχιτεκτονική και κοινωνία κατά τους πρώιμους ιστορικούς χρόνους, *Αρχαιολογία και Τέχνες, 112*, 19-30, 2009. Ανακτήθηκε από <https://www.archaiologia.gr/wp-content/uploads/2011/07/112-2.pdf> στις 5/11/2018

Nevett L., Πέρα από την αρχιτεκτονική: Οι αρχαιοελληνικές κατοικίες ως κοινωνικοί χώροι, *Αρχαιολογία και Τέχνες, 113*, 8-18, 2009. Ανακτήθηκε από <https://www.archaiologia.gr/wp-content/uploads/2011/07/113-1.pdf> στις 5/11/2018

Trümper M., H κατοικία στην υστεροελληνιστική Δήλο, *Αρχαιολογία και Τέχνες, 114*, 16-27, 2010. Ανακτήθηκε από <https://www.archaiologia.gr/wpcontent/uploads/2011/07/114-2.pdf> στις 5/11/2018

**Εικόνες**

Εικόνα 1 Ανακτήθηκε από <https://www.google.gr/search?q=%CE%B7+%CE%BF%CE%B9%CE%BA%CE%AF%CE%B1+%CF%84%CF%89%CE%BD+%CF%80%CF%81%CE%BF%CF%83%CF%89%CF%80%CE%B5%CE%AF%CF%89%CE%BD&rlz=1C1CHBF_enGR763GR763&tbm=isch&tbo=u&source=univ&sa=X&ved=2ahUKEwj-so3qwL_eAhVDQRoKHSF4DKwQsAR6BAgGEAE&biw=1366&bih=608#imgrc=uj0WbKfgzxvFqM>: στις 6/11/2018

Εικόνα 2 Ανακτήθηκε από <https://www.google.gr/search?q=%CE%B7+%CE%BF%CE%B9%CE%BA%CE%AF%CE%B1+%CF%84%CF%89%CE%BD+%CF%80%CF%81%CE%BF%CF%83%CF%89%CF%80%CE%B5%CE%AF%CF%89%CE%BD&rlz=1C1CHBF_enGR763GR763&tbm=isch&source=iu&ictx=1&fir=PMv-BAARf1O8jM%253A%252CYni00RA0eLm_JM%252C_&usg=AI4_-kR6Hdyw1xyNWljjFpOcS37-webV-g&sa=X&ved=2ahUKEwj-so3qwL_eAhVDQRoKHSF4DKwQ9QEwAXoECAYQBg#imgrc=X59IWDkfv72QZM>: στις 6/11/2018

Ακολουθούν αναλυτικές **OΔΗΓΙΕΣ ΓΙΑ ΤΙΣ ΕΡΓΑΣΙΕΣ,** που γράφτηκαν από τη Λίλα Λεοντίδου για το Ελληνικό Ανοικτό Πανεπιστήμιο

**ΔΟΜΗ ΤΗΣ ΕΡΓΑΣΙΑΣ**

Mια ολοκληρωμένη εργασία μικρής έκτασης έχει τα εξής μέρη: εισαγωγή, κύριο μέρος, επίλογο ή σύνοψη και βιβλιογραφία. Tο κείμενο της εργασίας συνοδεύεται απαραιτήτως από παραπομπές.

**Εισαγωγή**: Στην εισαγωγή παρουσιάζουμε το ζήτημα που πρόκειται να μας απασχολήσει, καθορίζουμε τον στόχο ή την προβληματική μας και προσδιορίζουμε με ποιον τρόπο πρόκειται να πετύχουμε τον στόχο αυτό (πλάνο ανάπτυξης). H εισαγωγή είναι συνήθως περιορισμένη.

**Kύριο μέρος**: Είναι πολύ σημαντικό η επιχειρηματολογία να αναπτύσσεται βαθμιαία μέσα στο κείμενο, με τρόπο επαγωγικό: από παράγραφο σε παράγραφο και από ενότητα σε ενότητα. Kαι η μετάβαση από το ένα στο άλλο τμήμα του κυρίως θέματος πρέπει να διακρίνεται από λογική αλληλουχία, χωρίς χάσματα, επικαλύψεις και επαναλήψεις. Συχνά διαμορφώνουμε το κείμενο σε δύο ή περισσότερες μεγάλες ενότητες, ανάλογα με τα ζητούμενα, στις οποίες δίνουμε σύντομους χαρακτηριστικούς τίτλους. Ορισμένες φορές επιμέρους θέματα στο πλαίσιο κάθε ενότητας είναι χρήσιμο να διαμορφώνονται σε υποενότητες, οι οποίες φέρουν αρίθμηση ή και τους δικούς τους χαρακτηριστικούς τίτλους. Σε περιπτώσεις όμως σύντομων εργασιών είναι σκόπιμο να μην διασπάσουμε με ιεραρχήσεις υποενοτήτων.

**Συμπέρασμα ή σύνοψη**: Στο τελευταίο μέρος της εργασίας συνοψίζουμε ή ανακεφαλαιώνουμε πολύ σύντομα τα βασικά σημεία που αναπτύχθηκαν, και συμπεραίνουμε διευκρινίζοντας τη ρητή απάντησή μας στο ερώτημα.

**Βιβλιογραφία**: Όλο το βιβλιογραφικό υλικό (βιβλία, επιστημονικά άρθρα, λήμματα από έργα αναφοράς) που χρησιμοποιήσαμε στο κείμενο και τις παραπομπές, το παρουσιάζουμε στον πίνακα βιβλιογραφίας, που παρατίθεται στο τέλος της εργασίας, ταξινομημένο κατά την **αλφαβητική** σειρά του συγγραφέα (ή του επιμελητή της έκδοσης). Επισημαίνεται ότι στη βιβλιογραφία καταγράφονται εκείνα μόνο τα έργα τα οποία έχουμε αναφέρει στην εργασία μας.

**Υποσημειώσεις** στο βασικό μας κείμενο μπορούν να προστίθενται ή να μην προστίθενται, αναλόγως του συστήματος τεκμηρίωσης που επιλέγεται. Το Σύστημα Harvard δεν απαιτεί υποσημειώσεις, αλλά **βιβλιογραφικές αναφορές εντός του κειμένου** – σε παρένθεση ο συγγραφέας, το έτος έκδοσης και αν χρειαστεί η σελίδα μετά από άνω-κάτω τελεία. Σε κείμενα με υποσημειώσεις τις προσθέτουμε είτε στο τέλος της σελίδας (υποσελίδιες, *footnotes*), είτε στο τέλος του κειμένου, πριν τη βιβλιογραφία (*endnotes*), συνήθως με χαρακτήρες μικρότερου μεγέθους. Προτιμότερη είναι η πρώτη επιλογή. Στις υποσημειώσεις αυτές αναφέρουμε συμπληρωματικούς προβληματισμούς ή στοιχεία, καθώς και παραπομπές στις βιβλιογραφικές πηγές μας (βλ. και παρακάτω, Τεκμηρίωση).

**ΚΑΝΟΝΕΣ ΚΑΙ ΕΝΝΟΙΕΣ**

### Τέσσερεις βασικοί κανόνες για μια σωστή ακαδημαϊκή γραπτή εργασία

*1ος Διαβάστε προσεκτικά την εκφώνηση της εργασίας*

Όποια μορφή και αν έχει ο τίτλος, πριν ξεκινήσετε να γράφετε θα πρέπει να είστε απόλυτα σίγουροι για το τι ζητά η εργασία και ποια γνωστικά αντικείμενα καλύπτει. Δώστε λίγο χρόνο στη κατανόηση του τίτλου, εντοπίστε τα κύρια ζητούμενα, και κατανοήστε τις διάφορες πτυχές της εκφώνησης.

*2ος Αναπτύξτε την απάντησή σας με δικά σας λόγια*

Είναι θεμελιακή αρχή να αναπτύξετε την εργασία σας με δικά σας λόγια και όχι επαναλαμβάνοντας εκφράσεις, παραγράφους ή προτάσεις που είναι ήδη διατυπωμένες. Γνωρίζετε ότι η αντιγραφή ισοδυναμεί με αποτυχία. Η σκέψεις σας θα αναπτυχθούν πολύ καλύτερα εάν ακολουθήσετε τα δικά σας λόγια και τις δικές σας εκφράσεις. Χρησιμοποιείστε τα επιχειρήματά σας και τις σκέψεις σας με ένα δομημένο τρόπο. Εάν θέλετε να προσθέσετε μια παράγραφο, ή σκέψεις άλλου συγγραφέα, τότε θα πρέπει να αναφέρετε το όνομά του και τη πηγή της πληροφορίας μέσα στο κείμενό σας, αλλά και στη βιβλιογραφία.

*3ος Απαντήστε με ακρίβεια στο θέμα που σας έχει δοθεί*

Είναι πολύ σύνηθες στην εκπαίδευση από απόσταση ο φοιτητής να μην καταλάβει με ακρίβεια το τι ζητά η γραπτή εργασία. Διαβάστε με προσοχή τον τίτλο και σιγουρευτείτε για τις απαντήσεις που θα πρέπει να δώσετε. Οι τίτλοι των γραπτών εργασιών, πολύ συχνά και του τελικού διαγωνίσματος, είναι πολλών ειδών. Άλλες φορές παραπέμπουν στο υλικό που έχετε μελετήσει σε συνδυασμό με βιβλιογραφία, άλλες φορές σε σύνολο δραστηριοτήτων με συνδυασμό στατιστικών πινάκων, άλλες φορές σε σύνθεση διαφόρων απόψεων με αναφορά σε παράλληλα κείμενα κ.α.

*4ος Παρουσιάστε συνεκτικά το υλικό σας*

Τις περισσότερες φορές οι τίτλοι των γραπτών εργασιών σας παραπέμπουν σε περισσότερες από μία πηγές. Αυτό σημαίνει ότι θα πρέπει να κάνετε μια σύνθεση από το υλικό που έχετε μελετήσει - ενδεχομένως και άλλο υλικό - και να δώσετε μια δομημένη απάντηση. Να θυμάστε ότι ο καθηγητής σας θα αξιολογήσει και άλλες εργασίες. Για να το κάνει σωστά θα πρέπει κάθε φορά να ξεκινά από την εισαγωγή του κειμένου. Το κείμενο λοιπόν θα πρέπει να ακολουθεί μια λογική σειρά, η οποία θα επεξηγεί και θα οδηγεί τον αναγνώστη της εργασίας στους δικούς σας συλλογισμούς. Όσο πιο εύκολα καταλάβει τη δομή και οργάνωση του κειμένου σας, τόσο πιο θετική θα είναι η προσέγγισή του στην αξιολόγηση της γραπτής σας εργασίας.

**ΣΤΑΔΙΑ ΕΚΠΟΝΗΣΗΣ ΕΡΓΑΣΙΑΣ**

**ΣΤΑΔΙΟ 1.** Η κατανόηση των ζητουμένων της εκφώνησης είναι το πρώτο βήμα που θα πρέπει να κάνετε.

**ΣΤΑΔΙΟ 2.** Προχωρήστε τώρα σε ένα σκελετό ανάπτυξης της εργασίας, ένα σχέδιο με έννοιες και λέξεις-κλειδιά και την οργάνωση της εργασίας σε υποκεφάλαια. Προσέξτε: γραπτή εργασία δεν σημαίνει σκόρπιες ιδέες και πληροφορίες. Διαμορφώστε μια λογική που θα πρέπει να ακολουθήσετε στην ανάπτυξη του θέματός σας.

**ΣΤΑΔΙΟ 3.** *Οργάνωση μελέτης*

Πριν και κατά τη διάρκεια της μελέτης για τη σύνταξη μιας επιστημονικής εργασίας, καλό είναι να οργανώνουμε το υλικό μας (πληροφορίες, βιβλιογραφικές παραπομπές, σκέψεις) με τρόπο εύχρηστο, έτσι ώστε να μπορούμε ανά πάσα στιγμή να ανατρέχουμε σε αυτό. Για τον σκοπό αυτό είναι απαραίτητο να κρατάμε σημειώσεις. Κατά τη διάρκεια ή αμέσως μετά την ανάγνωση κάποιου κειμένου της βιβλιογραφίας μας, όσο κι αν πιστεύουμε ότι η μνήμη μας είναι αρκετά δυνατή για να θυμόμαστε όλα όσα διαβάζουμε, θα πρέπει να σημειώνουμε είτε πάνω στο βιβλίο/ άρθρο/ φωτοτυπία (με υπογραμμίσεις, παράπλευρα σχόλια κλπ.), είτε σε σημειωματάριο τις κεντρικές έννοιες, λέξεις-κλειδιά, τυχόν δικές μας σκέψεις ή κρίσεις κλπ. Αν σημειώνουμε σε μπλοκ/σημειωματάριο, καλό θα ήταν, πριν από τη σημείωση, να κρατούμε τα στοιχεία του κειμένου στο οποίο αναφερόμαστε (και τον αριθμό σελίδας), έτσι ώστε αργότερα, κατά τη σύνταξη της εργασίας να μην ψάχνουμε επί ματαίω. Αποφεύγουμε την αυτολεξεί αντιγραφή αποσπασμάτων από το ανάγνωσμά μας, αποδίδοντας ήδη από τις σημειώσεις το νόημα όσων διαβάζουμε ή και τις δικές μας σκέψεις πάνω σε αυτό. Όταν κρίνουμε απαραίτητο να σημειώσουμε ένα παράθεμα αυτολεξεί, ακόμα και στο στάδιο της μελέτης, το βάζουμε πάντα σε εισαγωγικά και σημειώνουμε σχολαστικά την πηγή από όπου το αντλήσαμε.

Για την καλύτερη οργάνωση του υλικού, πολλοί προτιμούν να κρατούν σημειώσεις σε καρτέλες αναφοράς, στο μέγεθος που τους εξυπηρετεί (Α6 ή Α7 είναι τα πιο συνηθισμένα μεγέθη). Οι καρτέλες είναι μια καλή μέθοδος, επειδή ταξινομούνται κατά αλφαβητική σειρά ή κατά θέμα, αριθμούνται, ανακατεύονται κατά βούληση κλπ. Άλλος τρόπος αρχειοθέτησης είναι οι βάσεις δεδομένων στον computer, ή και τα πληκτρολογημένα κείμενα, με όποιο σύστημα διευκολύνει τον κάθε συγγραφέα.

**ΣΤΑΔΙΟ 4.** *Σύνταξη της εργασίας*

Ο κάθε φοιτητής που εκπονεί μια εργασία την αναπτύσσει με διαφορετικούς και προσωπικούς τρόπους. Παρότι η εργασία στην τελική της μορφή έχει μια σαφή διάρθρωση, με εισαγωγικό, κύριο και συμπερασματικό μέρος, κατά τη διάρκεια της εκπόνησης η σειρά αυτή δεν χρειάζεται απαραίτητα να τηρείται. Καλό είναι ωστόσο να ξεκινάμε από ένα διάγραμμα για τη δομή της εργασίας μας. Επιστρέφουμε στη διατύπωση του θέματος που μας έχει δοθεί, αναγνωρίζουμε τις κεντρικές έννοιες που πρέπει να αναλύσουμε αλλά και τα επιμέρους ζητούμενα και σχεδιάζουμε αναλυτικά τα περιεχόμενα κάθε απάντησης.

H εισαγωγή είναι το μέρος της εργασίας το οποίο επεξεργαζόμαστε λίγο λίγο, όσο προχωρεί η εργασία. Δηλώνουμε ρητά πώς θα απαντήσουμε το ερώτημα και τον τρόπο προσέγγισης που θα ακολουθήσουμε *εκ των υστέρων* (και εκ του ασφαλούς), αποφεύγοντας τις ανακολουθίες ανάμεσα στις αρχικές μας φιλοδοξίες και σε ό,τι τελικά πράγματι κατορθώνει να πραγματευτεί η εργασία μας. Διαβάζοντας, προσπαθούμε να κατανοήσουμε κριτικά το διάλογο που υπάρχει γύρω από το θέμα μας, σχηματίζοντας σιγά-σιγά τη δική μας άποψη. Δεν διαμορφώνουμε τις απαντήσεις μας πριν λάβουμε υπόψη όσο περισσότερα στοιχεία γίνεται και προπάντων δεν προσπαθούμε να "αποδείξουμε" προκαθορισμένες τοποθετήσεις ή να επιβεβαιώσουμε την άποψη που υποθέτουμε ότι θα ασπάζεται ο αξιολογητής της εργασίας.

Γράφοντας την εργασία φροντίζουμε να σημειώνουμε αμέσως τις παραπομπές μας ώστε να μην ξεχάσουμε κάποια στο τέλος, αλλά ούτε και να ψάχνουμε μετά, χάνοντας χρόνο.

Αρχίζουμε τη σύνταξη της εργασίας εγκαίρως και την τελειώνουμε λίγες μέρες πριν την παράδοση, ώστε να την αφήσουμε στην άκρη για λίγο και να μπορέσουμε να την ξαναδιαβάσουμε με ουδέτερο, αποστασιοποιημένο τρόπο, σαν να επρόκειτο για το κείμενο κάποιου άλλου.

**ΠΗΓΕΣ, ΠAΡΑΘΕΜΑΤΑ ΚΑΙ ΛΟΓΟΚΛΟΠΗ**

*Πηγές*

Για να ισχυροποιηθούν τα λεγόμενα και να αποδοθεί η πατρότητα σε όσους έχουν αρχικά την ιδέα ή έχουν εκπονήσει έρευνα ή έχουν παρουσιάσει δεδομένα γύρω από ένα θέμα, όλες οι επιστημονικές εργασίες αναφέρουν τις πηγές τους – στο κείμενο, σε υποσημειώσεις, κάτω από πίνακες, χάρτες, διαγράμματα, κλπ. Υπάρχουν διαφόρων ειδών πηγές: πρωτογενείς/ δευτερογενείς, άμεσες/ έμμεσες πηγές. Oι πηγές αυτές δηλώνονται με τις αναφορές, τις υποσημειώσεις και τη βιβλιογραφία, μέσω των οποίων το κείμενο αποκτά εγκυρότητα και αξιοπιστία.

*Παραθέματα*

Με τον όρο *παράθεμα* εννοούμε την κατά λέξη παρουσίαση μέσα στο κείμενό μας ενός αποσπάσματος από κείμενο άλλου συγγραφέα. Yπάρχουν δύο είδη παραθεμάτων: αυτά με τα οποία ασχολούμαστε ερμηνευτικά και αυτά που ενισχύουν την επιχειρηματολογία μας και μπορούν να προταχθούν ή να έπονται των ισχυρισμών μας ανάλογα με τη δομή και τον ειρμό του λόγου. Σε κάθε περίπτωση επιλέγουμε κατά το δυνατόν χαρακτηριστικά παραθέματα και, αν είναι μακροσκελή (λ.χ. μία παράγραφος ή η στροφή ενός ποιήματος), αφήνουμε κενό το διάστιχο που μεσολαβεί ανάμεσα σ΄ αυτά και στο κείμενό μας, πριν και μετά. Eιδικά για τα ποιητικά αποσπάσματα συχνά προτιμούμε να αφήνουμε ένα διάστημα (1 Tab) σε εσοχή.

Tα παραθέματα από μελέτες-θεωρητικά κείμενα τίθενται πάντα εντός εισαγωγικών και πρέπει να είναι πιστά. Καταγράφουμε τις λέξεις και τη στίξη όπως ακριβώς εμφανίζονται στο τυπωμένο κείμενο. Aν παραλείψουμε ενδιάμεσα μέρος του κειμένου, το δηλώνουμε με την εισαγωγή αγκύλης και τριών αποσιωπητικών [...] που αντιστοιχούν στο τμήμα που παραλείψαμε. Aν όμως στο κείμενο που παραλείφθηκε υπήρχε τελεία και αλλαγή πρότασης, τότε τα αποσιωπητικά γίνονται τέσσερα [....] για να δηλώνουν και την αλλαγή αυτή. Tυχόν δικές μας παρεμβολές μέσα στο παράθεμα με σχόλιο, διευκρίνηση ή διασάφηση, πρέπει επίσης να εμφανίζονται μέσα σε αγκύλες [ ].

Γενικά, φροντίζουμε να είναι απολύτως σαφής η προέλευση των γραφομένων, να φαίνεται δηλαδή, πότε πρόκειται για δικό μας λόγο και πότε για κατά λέξη παράθεση ή και για παράφραση από κείμενο που συμβουλευτήκαμε. Στη δεύτερη περίπτωση συνήθως επιλέγουμε διατυπώσεις, όπως: ‘σύμφωνα με τον τάδε μελετητή’ ή ‘σύμφωνα με τους στίχους 10-14 του...’ και στη συνέχεια παραφράζουμε.

Όταν χρησιμοποιούμε, είτε κατά λέξη και σε εισαγωγικά, είτε παραφρασμένο και δίχως εισαγωγικά, έστω και μικρό απόσπασμα από κάποιο άλλο κείμενο, παραπέμπουμε στο κείμενο αυτό με υποσημείωση, ο δείκτης της οποίας τοποθετείται σε σημείο που "κόβεται η αναπνοή": τελεία, κόμμα, παράγραφος.

*Λογοκλοπή και Αντιγραφή*

*Προσοχή η εργασία σας* ***να μην περιέχει λογοκλοπή!*** *Στον ακαδημαϊκό χώρο θεωρείται αυτονόητη η αναφορά στις πηγές. Υποβολή εργασίας με ιδέες και ευρήματα άλλων χωρίς αναφορά στις πηγές, αποτελεί* ***λογοκλοπή****, η οποία* ***τιμωρείται.***

Τις εργασίες αναμένεται να τις γράφετε εσείς οι ίδιοι, με δικά σας λόγια, χωρίς αντιγραφές και λογοκλοπές. Η αναπαραγωγή αυτούσιων ή παραφρασμένων αποσπασμάτων από τα βιβλία ή άρθρα που συμβουλευόμαστε, όταν δεν τοποθετείται σε εισαγωγικά αλλά ομολογείται με παραπομπή στο όνομα του συγγραφέα, αποτελεί αντιγραφή. Αντιγραφή που δεν ομολογείται τεκμηριωμένα και σχολαστικά με χρήση εισαγωγικών και με τις ανάλογες παραπομπές, αποτελεί λογοκλοπή και επιφέρει σοβαρές κυρώσεις. Tο ίδιο ισχύει και για την απλή παράφραση (= απόδοση του νοήματος με δικά μας λόγια) επιχειρημάτων ή την παράθεση στοιχείων που έχουμε διαβάσει κάπου, όταν δεν ομολογείται σχολαστικά η πηγή από την οποία αντλούμε τα εν λόγω επιχειρήματα-στοιχεία. Πιο συγκεκριμένα, υπάρχουν ποικίλες περιπτώσεις που πρέπει να προσέξουμε διότι τιμωρούνται:

1. Μην παραθέτετε κομμάτια βιβλίων ή άρθρων ή εργασιών άλλων αυτολεξεί χωρίς να τα περικλείετε σε εισαγωγικά και χωρίς να αναφέρετε το συγγραφέα, τη χρονολογία, τη σελίδα. Η αυτολεξεί παράθεση χωρίς εισαγωγικά χωρίς αναφορά στην πηγή, είναι λογοκλοπή. Πέραν της αυτολεξεί παράθεσης, λογοκλοπή θεωρείται και η *παράφραση* εδαφίων από έργα άλλων, συμπεριλαμβανομένων και έργων συμφοιτητών σας, καθώς και η παράθεση στοιχείων που άλλοι συνέλεξαν ή επεξεργάσθηκαν, χωρίς αναφορά στην πηγή. Πρέπει να αναφέρετε πάντοτε με πληρότητα την πηγή κάτω από τον πίνακα ή σχέδιο, όπως στα παραθέματα.
2. Η αυτολεξεί παράθεση χωρίς εισαγωγικά, ακόμα κι αν συνοδεύεται από αναφορά στην πηγή σε κάποιο *άλλο* σημείο του κειμένου ή στο τέλος του, είναι αντιγραφή. Η αναφορά στην πηγή στο τέλος π.χ. μιας παραγράφου ή μιας σελίδας, δεν δικαιολογεί συρραφή εδαφίων έργου άλλου συγγραφέα, έστω και παραφρασμένων, και παρουσίασή τους ως δική σας εργασία. Αυτό τιμωρείται ως αντιγραφή.
3. Υπάρχει επίσης περιορισμός στο μέγεθος και στη συχνότητα των παραθεμάτων που μπορείτε να εντάξετε στην εργασία σας εντός εισαγωγικών. Κάθε μεγάλο παράθεμα (π.χ. σε πίνακα ή πλαίσιο, κλπ), προϋποθέτει ειδικές ρυθμίσεις, και όταν δημοσιεύεται προϋποθέτει την άδεια του συγγραφέα ή του εκδότη. Το ίδιο και οι πίνακες και τα σχέδια. Εσείς μπορείτε να χρησιμοποιείτε τέτοιο υλικό, με μέτρο, γιατί οι εργασίες είναι μικρού μεγέθους και πρέπει πάντα να κυριαρχούν οι δικές σας ιδέες.
4. Αυστηρά τιμωρείται επίσης η παρουσίαση έργου άλλων ως προσωπικής εργασίας.

**ΒΙΒΛΙΟΘΗΚΕΣ**

Για την τεκμηρίωση της εργασίας σας είναι απαραίτητο και επιβεβλημένο να προστρέξετε σε βιβλιοθήκες καθ’ όλη την πανεπιστημιακή σας θητεία, ως φοιτητές και ερευνητές.

**ΣΥΣΤΗΜΑΤΑ ΤΕΚΜΗΡΙΩΣΗΣ**

**ΕΡΓΑΣΙΕΣ ΜΕ ΣΥΣΤΗΜΑ ΥΠΟΣΗΜΕΙΩΣΕΩΝ**

Στην ιστορία και στη λογοτεχνία, προτιμούμε να τοποθετούμε σε υποσελίδιες σημειώσεις τις πηγές των παραθεμάτων ή παραφράσεών μας, ενισχυτικές βιβλιογραφικές παραπομπές για ένα θέμα που συζητάμε στο κείμενό μας, ένα ενισχυτικό παράθεμα που είναι μεν χρήσιμο, αλλά θα διασπούσε τη συνοχή του κειμένου μας, κρίσεις που συνδέονται χαλαρότερα ή πιο περιφερειακά με κάποιον ισχυρισμό μας, ή εξωτερικές /εσωτερικές παραπομπές (λ.χ.: Για μια εκτενέστερη παρουσίαση των παραγόντων που γέννησαν την ηθογραφία βλ. Mario Vitti, *Ιδεολογική λειτουργία της ελληνικής ηθογραφίας*, Κέδρος, Αθήνα 31991, σ. ... ή: Για το ζήτημα της "ποίησης της ήττας" στη μεταπολεμική ποίηση βλ. παρακάτω στην εργασία μας, ενότητα «...», σ. ...).

Απαραίτητο είναι σε κάθε εργασία να τηρούμε ενιαία μορφή στις παραπομπές μας. H απλούστερη επιλογή είναι η ακόλουθη. Κάνουμε εισαγωγή αριθμημένης υποσημείωσης και γράφουμε τον τίτλο του βιβλίου ή άρθρου ως εξής: Όνομα και επίθετο συγγραφέα (-έων) ή επιμελητή, *Τίτλος βιβλίου,* Εκδοτικός οίκος, Τόπος και χρονολογία έκδοσης, αριθμός σελίδας(-ων). Παράδειγμα:

1 Κώστας Στεργιόπουλος, *Οι επιδράσεις στο έργο του Καρυωτάκη*, εκδ. Σοκόλη, Αθήνα 1972, σ. 43.

Αντίστοιχα, για άρθρα και μελέτες που προέρχονται από συλλογικούς ή σύμμικτους τόμους, γράφουμε: Όνομα και επίθετο συγγραφέα (-έων), "Τίτλος άρθρου", *Τίτλος βιβλίου,* Eκδοτικός οίκος, Τόπος και χρονολογία έκδοσης, αριθμός σελίδας(-ων). Παράδειγμα:

2 Τέλλος Άγρας, «Ο Καρυωτάκης και οι Σάτιρες» (1938) στο: Κ.Γ. Καρυωτάκης, *Ποιήματα και πεζά*, επιμ. Γ.Π. Σαββίδη, Ερμής, Αθήνα 71984, σ. 52-79.

Για άρθρα που προέρχονται από περιοδικά γράφουμε: Όνομα και επίθετο συγγραφέα (-έων), "Τίτλος άρθρου", *Τίτλος περιοδικού,* Aριθμός τόμου (αν δηλώνεται) ή/και αριθμός τεύχους, τόπος και χρονολογία έκδοσης (σε παρένθεση), αριθμός σελίδας(-ων). Παράδειγμα:

3 Νάτια Χαραλαμπίδου, «Η ειρωνεία στις *Ακυβέρνητες Πολιτείες* του Στρατή Τσίρκα», *Διαβάζω*, τχ. 171, Aθήνα (15.7.1987), σ. ...

Tέλος, οι παραπομπές σε κείμενα που αντλούμε από το Διαδίκτυο περιέχουν το ονοματεπώνυμο του συγγραφέα, τον τίτλο του άρθρου ή βιβλίου, τα στοιχεία της έντυπης δημοσίευσής του (αν υπάρχουν), την ηλεκτρονική διεύθυνση της ιστοσελίδας και την ημερομηνία κατά την οποία την επισκεφτήκαμε και "κατεβάσαμε" το κείμενο. Παράδειγμα:

Γιώργος Ιωάννου, «Οι παραλογές μας και η ιστορία τους» στον τόμο: Το *Δημοτικό Τραγούδι. Παραλογές*, Επιμέλεια Γιώργος Ιωάννου, Ερμής, Aθήνα 1970, σ. 7-8.

<http://www.komvos.edu.gr/diaglossiki/LOG\_EIDI/balanta/BALLAD6.htm>,

16 Δεκεμβρίου 2002.

Mερικές ακόμα λεπτομέρειες για τις παραπομπές:

Όταν ένα έργο έχει αναφερθεί σε προηγούμενη σημείωση, αντί να επαναλάβουμε τα πλήρη στοιχεία του, γράφουμε μόνο το επώνυμο του συγγραφέα του, τη φράση «ό.π.» και τους αριθμούς σελίδων. Παράδειγμα:

9 Στεργιόπουλος, *ό.π.* σ. 37.

Aν η προηγούμενη αναφορά του έργου βρίσκεται στην αμέσως προηγούμενη υποσημείωση, αρκεί να σημειώσουμε ό.π., Στο ίδιο, ή ibid και να προσθέσουμε δίπλα τον αριθμό σελίδας εάν αλλάζει.

Όταν παραπέμπουμε στο ίδιο δημοσίευμα αρκετές φορές, μπορούμε, από τη δεύτερη παραπομπή, να χρησιμοποιούμε μόνο συντομογραφία του τίτλου. Παράδειγμα: *ΕΓ* ή *ΙΕΛ.* Στην περίπτωση αυτή ενημερώσουμε τον αναγνώστη, στο τέλος της πρώτης παραπομπής, ότι εφεξής θα χρησιμοποιούμε τη συντομογραφία αντί του τίτλου.

Aν το βιβλίο στο οποίο παραπέμπουμε είναι μεταφρασμένο από άλλη γλώσσα, ή αν πρόκειται για συλλογικό έργο, παραθέτουμε μετά τον τίτλο το όνομα του μεταφραστή ή του επιστημονικού επιμελητή.

Όταν οι συγγραφείς του έργου είναι δύο, γράφουμε το ονοματεπώνυμο του ενός και του άλλου― αν είναι περισσότεροι από δύο, γράφουμε μόνο το ονοματεπώνυμο του πρώτου και στη συνέχεια σημειώνουμε κ.ά. («και άλλοι»).

Aν η έκδοση στην οποία παραπέμπουμε δεν είναι η πρώτη, δηλώνουμε τον αριθμό της έκδοσης με μικρό εκθέτη πριν τη χρονολογία (π.χ. 31989) ή ολογράφως.

O τόπος έκδοσης γράφεται στα ελληνικά, εκτός αν η απόδοσή του στα ελληνικά συγχέεται με ελληνικό τοπωνύμιο ή δημιουργεί ερωτηματικά (π.X. Ithaca, Nέα Yόρκη).

Αν δεν αναγράφεται τόπος έκδοσης, σημειώνουμε: χ.τ. Αν δεν αναγράφεται χρόνος: χ.χ.

Aν χρειαστεί να παραπέμψουμε σε ξενόγλωσση μελέτη: Στους αγγλικούς τίτλους όλες οι λέξεις, εκτός από τα άρθρα και τις προθέσεις, αρχίζουν με κεφαλαίο· στους γερμανικούς τίτλους μόνον τα ουσιαστικά αρχίζουν με κεφαλαίο· στους γαλλικούς (ισπανικούς, ιταλικούς) και ελληνικούς τίτλους μόνον η πρώτη λέξη του τίτλου και τα κύρια ονόματα αρχίζουν με κεφαλαίο.

Είναι δυνατόν να υπάρχει συγκεντρωτική βιβλιογραφία στο τέλος του κειμένου (βλ. παρακάτω).

**ΕΡΓΑΣΙΕΣ ΜΕ ΣΥΣΤΗΜΑ HARVARD – ΒΙΒΛΙΟΓΡΑΦΙΑΣ ΕΝΤΟΣ ΚΕΙΜΕΝΟΥ**

Στις κοινωνικές επιστήμες έχει επικρατήσει το σύστημα Harvard, με εντός κειμένου βιβλιογραφικές παραπομπές (in-text citations), που γίνονται σε παρένθεση κατά τη ροή του λόγου. Στην παρένθεση αναφέρεται απαραιτήτως το όνομα του συγγραφέα και η χρονολογία δημοσίευσης του συγκεκριμένου κειμένου. Οι βιβλιογραφικές παραπομπές σε παρένθεση μπορεί, εκτός από το όνομα του συγγραφέα και την χρονολογία έκδοσης, να περιλαμβάνουν και τον αριθμό της σελίδας αναφοράς της πηγής σύμφωνα με τους κανόνες που παραθέτουμε στη συνέχεια.

Ο αριθμός σελίδας (ή σελίδων) είναι απαραίτητο να αναφέρεται στην βιβλιογραφική παραπομπή όταν παραθέτετε αυτούσιο κάποιο χωρίο από την πηγή σας. Όταν το απόσπασμα έχει έκταση μικρότερη των 40 λέξεων, τότε τίθεται σε εισαγωγικά και η σελίδα αναφέρεται οπωσδήποτε, στην παρένθεση:

**Παράδειγμα:**

Σε τελική ανάλυση, η ίδια η φύση αυτών των ασυμφωνιών ταυτίζεται με αυτό που έχουν υποστηρίξει οι Howes & Stewart (1987: 429): «Η ανάπτυξη των παιδιών ως αποτέλεσμα της καθημερινής φροντίδας δεν μπορεί να μελετηθεί χωρίς να εξετάσουμε την επιρροή του οικογενειακού περιβάλλοντος».

Όταν το απόσπασμα έχει έκταση μεγαλύτερη των 40 λέξεων θα πρέπει να παρατίθεται χωρίς εισαγωγικά στην αμέσως επόμενη σειρά με ευδιάκριτη εσοχή από το αριστερό περιθώριο.

Όταν αποδίδετε με δικά σας λόγια μια ιδέα (αποτελέσματα έρευνας κ.τ.λ.) που προέρχεται από κάποια άλλη εργασία, δεν είναι απαραίτητος ο αριθμός σελίδας, εκτός αν πρόκειται για μακροσκελή αναφορά (βλ. προηγούμενη παράγραφο). Για τις *ηλεκτρονικές πηγές*, οι οποίες σπάνια έχουν αριθμούς σελίδας, χρησιμοποιείται η αρίθμηση των παραγράφων.

Στο σύστημα Harvard παραθέτουμε πάντα συγκεντρωτική βιβλιογραφία στο τέλος του κειμένου:

**ΒΙΒΛΙΟΓΡΑΦΙΑ ΣΤΟ ΤΕΛΟΣ ΤΟΥ ΚΕΙΜΕΝΟΥ**

Παραθέτουμε οπωσδήποτε βιβλιογραφία στο τέλος της εργασίας μας, ακόμη κι αν πρόκειται μόνο για την υποχρεωτική βιβλιογραφία που μας δίνει η εκφώνηση. Τα στοιχεία είναι προτιμότερο να αντλούνται από τη σελίδα τίτλου (δηλ. την 3η ή 5η σελίδα του βιβλίου) και όχι από το εξώφυλλο. Tα ονόματα των ξένων συγγραφέων δεν εξελληνίζονται στις βιβλιογραφικές παραπομπές.

Στις εργασίες με σύστημα υποσημειώσεων, το έτος έκδοσης του βιβλίου παρατίθεται στο τέλος της αναφοράς. Παράδειγμα:

Αναστασιάδου Α. κ.ά., *Νεότερη Ελληνική Λογοτεχνία (19*ος *και 20ός αιώνας). Εγχειρίδιο Μελέτης*, ΕΑΠ, Πάτρα 2000.

Στις εργασίες με σύστημα βιβλιογραφίας εντός κειμένου, το έτος έκδοσης του βιβλίου παρατίθεται ακριβώς μετά το όνομα του συγγραφέα εντός ή εκτός παρενθέσεως (επιλέξτε άναν ενιαίο τρόπο στην κάθε εργασία). Παράδειγμα:

###### Από βιβλίο

Castells, M. 1996. *The rise of the network society.* Blackwell, Oxford

###### Από βιβλίο με πολλούς συγγραφείς

Donnan, H. & Wilson, T.M. 1999. *Borders: Frontiers of identity, nation and state.* Berg, Oxford

**Από βιβλίο με Επιμελητή /ές Έκδοσης**

Apostolopoulos Y., Loukissas P. & Leontidou L. (eds) 2001. *Mediterranean tourism: Facets of socio-economic development and cultural change*. Routledge, London

**Από κεφάλαιο βιβλίου με πολλούς συγγραφείς και Επιμελητή /ές Έκδοσης**

O’Dowd, L. 2003. The changing significance of European borders. Στο Anderson, J., O’Dowd, L. and Wilson, T.M., eds. *New Borders for a changing Europe: Cross-border cooperation and governance*. London: Frank Cass, pp. 13-36

###### Από περιοδική έκδοση

Thuen, T. 1999. The significance of borders in the East European transition. *International Journal of Urban and Regional Research,* 23, 3: 738-50

###### Από το διαδίκτυο

VandenBos, G., Knapp, S., & Doe, J. 2001. Role of reference elements in the selection of resources by psychology undergraduates. *Journal of Bibliographic Research, 5,* 117-123. Διαθέσιμο στον δικτυακό τόπο: http://jbr.org/articles.html (13/9/2001)

*Κείμενο στο διαδίκτυο χωρίς ημερομηνία:*

Nielsen, M.E. (n.d.). Notable people in psychology of religion. Διαθέσιμο στον δικτυακό τόπο: http://www.psywww.com/psyrelig/psyrelpr.htm (3/8/2001)

**ΤΕΧΝΙΚΑ ΧΑΡΑΚΤΗΡΙΣΤΙΚΑ, ΓΛΩΣΣΙΚΗ ΔΙΑΤΥΠΩΣΗ ΚΑΙ ΕΙΚΟΝΟΓΡΑΦΗΣΗ**

TEXNIKA XAPAKTHPIΣTIKA. Χαρτί (διαστάσεις): A4. Κείμενο: Απαραιτήτως δακτυλογραφημένο ή γραμμένο σε ηλεκτρονικό υπολογιστή, χωρίς να είναι όμως απαραιτήτως και ευθυγραμμισμένο δεξιά και αριστερά. Άνετο περιθώριο πάνω, κάτω, και κυρίως στο πλάι του κειμένου, ώστε να μπορεί ο αξιολογητής της εργασίας να προσθέτει διορθώσεις ή συμπληρώσεις. Γράμματα 12άρια. Ενάμιση διάστημα ανάμεσα στις γραμμές. Θα έχουμε έτσι τριάντα σειρές και γύρω στις 300 λέξεις ανά σελίδα. Σελίδες αριθμημένες με διαδοχικούς αραβικούς αριθμούς.

ΓΛΩΣΣΙΚΗ ΔΙΑΤΥΠΩΣΗ-ΥΦΟΣ

Αν και η διατύπωση μιας εργασίας απόκειται κυρίως στο συγγραφέα, υπάρχουν κάποια αντικειμενικά στοιχεία που πρέπει να θυμόσαστε και να ακολουθήσετε. Σε αυτό που συμφωνούν οι περισσότεροι είναι ότι ο ακαδημαϊκός λόγος θα πρέπει να είναι απλός και περιεκτικός, χωρίς μεγάλες προτάσεις. Θα πρέπει να έχει ευκρίνεια, ανάλυση, να μπορεί να εξηγεί, να χρησιμοποιεί επιχειρήματα και να τεκμηριώνει τις πληροφορίες που αναπτύσσονται στο κείμενο.

Ένα στοιχείο που καθορίζει σε μεγάλο βαθμό το συγγραφικό μας ύφος είναι η επιλογή του *ως τι* και *προς ποιον* απευθυνόμαστε. Γενικώς, αποφεύγουμε την υπερβολική χρήση του α΄ ενικού προσώπου και εκφράσεις που υπογραμμίζουν την υποκειμενικότητα των κρίσεων που διατυπώνουμε (λ.χ. ‘κατά την προσωπική μου γνώμη’ ή ‘η αίσθησή μου είναι ότι...’). Συχνά εξυπηρετεί περισσότερο μια αόριστη αναφορά, λ.χ. "θα μπορούσε κανείς να ισχυριστεί ότι..." ή "θα μπορούσαμε να θεωρήσουμε ότι...", "ενδέχεται", κλπ.

Γράφουμε σύντομες προτάσεις και ελέγχουμε αν η στίξη μας βοηθά τον αναγνώστη στην κατανόηση, αποφεύγοντας τη ροή του προφορικού λόγου. Συμβουλευόμαστε εγχειρίδια γραμματικής και συντακτικού για τη χρήση των σημείων στίξης. Αφήνουμε πάντα ένα κενό (space) μετά τα σημεία στίξης και δεν «κολλάμε» τις λέξεις

Προσπαθούμε να υιοθετήσουμε έναν μέσο δοκιμιακό λόγο, απλό, λιτό και αυστηρό. **Αποφεύγουμε** τη χρήση εξεζητημένου, λυρικού ή λογοτεχνίζοντος ύφους και επίσης την κατάχρηση των πεζοκεφαλαίων όταν αναφερόμαστε σε αφηρημένες έννοιες (λ.χ. Έθνος, Έρωτας, Πνεύμα), των **bold** και των υπογραμμισμένων στοιχείων για λόγους έμφασης, καθώς και του θαυμαστικού, των αποσιωπητικών και των ρητορικών ερωτημάτων.

Προσέχουμε να αλλάζουμε παράγραφο, όταν ολοκληρώνεται ένα επιχείρημα, όταν περνάμε από μια έννοια σε άλλη ή αλλάζει το αντικείμενο αναφοράς. Από την άλλη πλευρά όμως, αποφεύγουμε τον κατακερματισμό σε πολλές ολιγοπερίοδες παραγράφους που διασπά τη συνοχή του γραπτού μας. Η εναλλαγή των παραγράφων δηλώνεται ως εξής: είτε αφήνουμε ένα διάστημα σε εσοχή στην αρχή της παραγράφου, είτε αφήνουμε ένα κενό διάστημα έκτασης μιας ολόκληρης γραμμής χωρίς διάστημα σε εσοχή.

Συχνά είναι και τα προβλήματα που προκαλεί η χρήση του μονοτονικού συστήματος. Μην παραλείπετε να ακολουθείτε τους κανόνες του. Στο μονοτονικό σύστημα, οι μονοσύλλαβες λέξεις δεν τονίζονται. Μία από τις πιο συχνές εξαιρέσεις αποτελούν τα ερωτηματικά *πού* και *πώς*, που τονίζονται προκειμένου να ξεχωρίζουν από τους όμοιούς τους συνδέσμους ή αντωνυμίες. Προσοχή όμως: το ερωτηματικό *τι* δεν τονίζεται ποτέ, αφού δεν υπάρχει κίνδυνος σύγχυσης με άλλον όμοιο τύπο.